
XX/202X DEKRETUA, xxxxxxaren x(e)koa, zeinaren bidez ezartzen baitira igerilekuen eta ur-jolasguneen irizpide tekniko-sanitarioak nahiz segurtasunekoak eta sortzen baita Euskal Autonomia Erkidegoko Igerilekuen eta Ur-jolasguneen Erregistroa.

Igerilekuak ur kantitate handia biltzen duten eraikuntzak dira, eta bainatzeko, igerian egiteko edo uretako bestelako ariketa eta kiroletarako erabiltzen dira.

Igerilekuak erabiltzeak, izan aisialdirako, kirolerako, erlaxatzeko, helburu terapeutikoetarako edo errehabilitaziorako, arriskuak ekar ditzake jarduera horiek egiten diren inguruneagatik beragatik, eta instalazioak mantentzeko erabilitako baliabideengatik.

Igerilekuek berekin dakartzaten arriskuak higiene- eta osasun-baldintzekin lotuta egon daitezke, edo eraikuntza- eta segurtasun-baldintzekin. Premisa horretatik abiatuta, instalazioak gune seguruak izan daitezen, nahitaezkoa da osasunaren arloko eta segurtasunaren arloko araudia kontuan hartzea.

Osasun-arloari dagokionez, hau da indarrean dagoen Estatuko araudia: 742/2013 Errege Dekretua, irailaren 27koa, igerilekuetako irizpide tekniko-sanitarioak ezartzen dituena. Konstituzioaren 149.1.16 artikuluaren babesean eman zen errege-dekretu hori. Hain zuzen ere, aipatutako artikuluaren arabera, Estatuak eskumen esklusiboa du osasunaren oinarrien eta koordinazio orokorraren arloan. Errege-dekretuak oinarrizko izaera du; eta, beraz, autonomia-erkidegoek errespetatu egin behar dute hura erregelamendu bidez garatzean. Horrekin batera, aintzat hartu behar da 487/2022 Errege Dekretua, ekainaren 21ekoa, legionellosia prebenitu eta kontrolatzeko osasun-betekizunak ezartzen dituena.

Segurtasun-arloko araudi sektorialari dagokionez, bete beharrekoak dira, batez ere, Eraikingintzaren Kode Teknikoan jasotako arau teknikoak eta UNE-EN arau tekniko sektorialak. Arau tekniko sektorial horietan, neurri batean, instalazioen eraikuntza- edo segurtasun-alderdiak jorratzen dira.

Euskal Autonomia Erkidegoan, dekretu hau onartu arte, eta Estatuko arau-esparruari dagokionez, erabilera kolektiboko igerilekuen araudi sanitarioan jaso da igerilekuen erregulazioa. Araudi hori otsailaren 18ko 32/2003 Dekretuaren bidez onartu zen, eta azaroaren 2ko 208/2004 Dekretuaren bidez aldatu. Aipatutako araudiak barne hartzen zituen bai eraikuntza- eta segurtasun-alderdiak, bai uraren osasungarritasunerako irizpide tekniko-sanitarioak.

Dekretu honen bidez bi premia bete nahi dira: alde batetik, igerilekuei buruzko EAEko araudia egokitzea gerora Estatuak eman duen oinarrizko erregulaziora, uraren eta airearen kalitateari nahiz tratamenduari dagokienez; eta, bestetik, zuzenbide positiboan sartzea Estatuan nahiz Europan igerilekuen diseinuari eta segurtasunari buruzko arau teknikoetan ezarritakoaren nahitaezkotasuna.

Era berean, dekretuak arau-estaldura eman nahi die ur-jolasguneei (UJO). Jolas-eremu mota berri bat dira ur-jolasguneak: instalazio horietan, erabiltzaileak zuzeneko kontaktua du birzirkulatzen ari den urarekin, baina, igerilekuetan ez bezala, ez dago urperatze-ontzirik.

Aipatu ditugun helburuei helduta, Eusko Jaurlaritzak bere gain hartzen du erregelamenduak egiteko ahala, abenduaren 18ko 3/1979 Lege Organikoaren bidez onartutako Euskal Herriaren Autonomia Estatutuak autonomia-erkidego honi esleitzen dizkion eskumenen babespean. Autonomia Estatutuaren 10.38 artikuluak Euskal Autonomia Erkidegoari eskumen esklusiboa ematen dio ikuskizunen arloan; eta, 18.1 artikuluaren arabera, barne-osasunaren arloan Estatuko oinarrizko legeria lege bidez garatzeko eta betearazteko eskumenak dagozkio. Bi manu horiek osatzen dute dekretu honen estatutu-esparrua.

Bestalde, dekretuaren bidez onartzen den araudiak araugintzako gaikuntza zehatza egiten du dagozkion bi legeria sektorialetan: osasun-legerian eta segurtasunari buruzko legerian.

Osasun-legeriari dagokionez, ezinbestekoa da manu hauek aipatzea: 33/2011 Lege Orokorra, urriaren 4koa, Osasun Publikoari buruzkoa; 8/1997 Legea, ekainaren 26koa, Euskadiko Antolamendu Sanitarioarena, eta 13/2023 Legea, azaroaren 30ekoa, Euskadiko Osasun Publikoarena.

Dekretuak, alde batetik, Osasunari buruzko apirilaren 25eko 14/1986 Lege Orokorraren 19. artikuluak osasun publikoaren arloan emandako gaikuntzari erantzuten dio. Artikulu horrek ezartzen duenez, osasun-agintariek beste sail batzuekin batera proposamenak egin edo parte hartuko dute, besteak beste, urei, substantzia toxiko eta arriskutsuei eta aisialdi publikoko leku, lokal eta instalazioei buruzko legeak egiteko eta betearazteko. Bere aldetik, Osasun Publikoari buruzko urriaren 4ko 33/2011 Lege Orokorraren 30. artikuluak ingurumen-osasunaren funtzio hauek nabarmentzen ditu: ingurumen-baldintzatzaileen ondorioz osasunerako izan daitezkeen arriskuak identifikatzea, ebaluatzea, kudeatzea eta jakinaraztea, bai eta osasunean eragina izan dezaketen ingurumen-faktoreak eta -egoerak zaintzea ere. Horregatik guztiagatik, esku-hartze publikoko ahalen barruan sartzen da igerilekuen eta ur-jolasguneen baldintza higieniko-sanitarioak eta funtzionamendua kontrolatzeko araubidea ezartzea; hain zuzen ere, Euskadiko Antolamendu Sanitarioaren ekainaren 26ko 8/1997 Legeak Euskal Autonomia Erkidegoko Administrazio Orokorrean osasun-arloko eskumena duen sailari aitortzen dizkio ahal horiek.

Bestalde, segurtasunaren arloko araudiari dagokionez, Jendaurreko Ikuskizunen eta Jolas Jardueren abenduaren 23ko 10/2015 Legeak gaitzen du dekretua. Bere aplikazio-eremuan sartzen dira igerileku publikoak, eta legeak kirol- eta jolas-erabilerako jolas-jardueren establezimendutzat jotzen ditu; beraz, lege horretan eta hura garatzeko araudian xedatutakoa aplikatu behar zaie.

Hain zuzen ere, aipatutako legea garatzeko, dekretu hau eman zen: 17/2019 Dekretua, otsailaren 5ekoa, Jendaurreko ikuskizunen eta jolas-jardueren Legea garatzeko Erregelamendua onartzen duena. Dekretuaren laugarren xedapen gehigarriak dioenez, erabilera kolektiboko igerilekuen segurtasun- eta osasun-baldintzak osasunaren eta jendaurreko ikuskizunen arloko eskumena duten Eusko Jaurlaritzako sailek elkarrekin proposatuta garatzen den araudi espezifikoaren arabera arautuko dira, erregelamendu hori osagarri eta ordezko gisa aplikatu ahal izango bada ere.

Arau berean bi eremu material desberdin biltzen dira —osasuna eta segurtasuna—, eta errealitate hori dekretuaren xedapen-zatiaren egituran islatzen da. Dekretuan, izan ere, baldintza tekniko-sanitarioak eta segurtasun-baldintzak arautzen dira kapitulu bereizitan, nahiz eta biek badituzten xedapen komun batzuk.

Dekretua honela osatuta dago: 32 artikulu, zazpi kapitulutan banatuta; xedapen gehigarri bat, bi xedapen iragankor, xedapen indargabetzaile bat, bi azken xedapen eta hiru eranskin.

I. kapituluak (1. artikulutik 3. artikulura) xedapen orokorrak jasotzen ditu: arauaren xedea, definizioak eta aplikazio-eremua.

[bookmark: _Hlk232421634]II. kapituluak (4. artikulutik 11. artikulura) airearen eta uraren kalitatea arautzen du: ingurune horietako bakoitzari aplikatu beharreko tratamendu teknikoak eta irizpide tekniko-sanitarioak definitzen ditu; baldintza horiek betetzen direla kontrolatzeko eta bermatzeko tresnak eta prozedurak jasotzen ditu, eta ez-betetzeren bat gertatuz gero nola jokatu behar den zehazten du.

III. kapitulua (12. artikulua) instalazioen eraikuntza-ezaugarriei buruzkoa da; gai horren tratamendua, funtsean, eraikuntzaren arloan indarrean dagoen araudiak zehazten du, eta, horrekin batera, gaiarekin lotuta jendaurreko ikuskizunen eta jolas-jardueren araudian jasotako baldintzek.

IV. kapituluak (13. artikulutik 23. artikulura) ur-instalazioei aplikatu beharreko segurtasun- eta autobabes-neurriak arautzen ditu: bai elementu fisiko eta materialei dagozkienak, bai erabiltzaileen segurtasuna zaintzen diharduten langileei dagozkienak.

V. kapituluak (24. artikulua) instalazioetan zer informazio jarri behar den zehazten du, haietara joaten den jendeak eskura izan dezan.

VI. kapituluak (25. artikulutik 28. artikulura) instalazioen funtzionamendua kontrolatzeko administrazio-zereginekin lotutako gaiak arautzen ditu: irekitzeko, berrirekitzeko eta ixteko araubidea; instalazioak sortu berri den administrazio-erregistro espezifikoan inskribatzea —Euskal Autonomia Erkidegoko Igerilekuen eta Ur-jolasguneen Erregistroa (EAEIUE)—; uraren kalitate-kontrolek emandako informazioa eta instalazioarekin lotutako beste baldintza batzuk osasun-agintaritzari jakinaraztea. Kapituluari amaiera ematen dion artikuluak eskumenen araubidea zehazten du: arau-ekimena sustatu duten Administrazio Orokorreko bi sailei dagozkienak eta toki-araubideari buruzko araudiak udal-administrazioei aitortutakoak biltzen ditu.

[bookmark: _Hlk232421797]VII. kapituluak (29. artikulutik 32. artikulura) administrazioaren ikuskapen- eta zehapen-ahalak erabiltzeko oinarriak ezartzen ditu, kautelazko neurriak hartzeko oinarriez gain. Hori guztia, aplikatu beharreko arau-esparruaren barruan. Osasun-arloko eta jendaurreko ikuskizun eta jolas-jardueretako sektore-legeek osatzen dute arau-esparrua; eta dekretuak lege horietara bidaltzen du, kautelazko neurriak aurreikusteari, arau-hausteak tipifikatzeari eta zehapenak zehazteari begira.

Dekretuaren azken zatian, xedapen gehigarri bakarraren bidez gogorarazten da aplikagarri direla instalazioen barruan alkohola eta tabakoa kontsumitzeko debekuak; bi xedapen iragankorretan jasotzen da zer epe dagoen instalazioak arau berrira egokitzeko, eta araua indarrean jarri aurretik zeuden instalazioak erregistroan inskribatzeko. Xedapen indargabetzaile bakarrak berariaz amaiera ematen dio otsailaren 18ko 32/2003 Dekretuaren indarraldiari. Bi azken xedapenek ahalmena ematen dute araua erregelamendu bidez garatzeko, eta zehazten dute dekretua noiz jarriko den indarrean.

Hiru eranskinek, hurrenez hurren, alderdi hauek zehazten dituzte: uraren kalitatearen parametroak eta balio teknikoak; estalitako instalazioetako airearen kalitatearen parametroak eta balio teknikoak; airearen eta uraren laginketak egiteko baldintzak.

Dekretu hau Xedapen Orokorrak Egiteko Prozeduraren ekainaren 30eko 6/2022 Legeak agindutakoaren arabera egin da, arau-kalitatearen edo erregulazio onaren printzipioak betez, bat etorriz aipatutako lege horren 4. artikuluan ezarritakoarekin eta Administrazio Publikoen Administrazio Prozedura Erkidearen urriaren 1eko 39/2015 Legearen 129. artikuluan ezarritakoarekin.

Arauak premia- eta efikazia-printzipioei erantzuten die. Azalpen-zati honetan jasotako informazioak erakusten duenez, ekimenak interes orokorra du; hau da, bere aplikazio-eremuan sartzen diren ur-instalazioen erabiltzaileen osasuna nahiz segurtasuna bermatu nahi ditu, horretarako diseinatutako neurri eta tresna objektiboen bidez.

Segurtasun juridikoaren balioak inspiratu du araudi-ekimen hau. Orain arte, elkarren ondoan izan ditugu igerilekuen irizpide tekniko-sanitarioak arautzen dituen oinarrizko arau bat eta lehenagoko araudi autonomiko bat, osasun- eta segurtasun-alderdiei buruzkoa. Horregatik behar-beharrezkoa zen araudi berri bat sortzea: alde batetik, oinarrizkoa izanik aginduzkoa den arau horretara egokitzeko, eta, bestetik, segurtasunaren arloko alderdiak arautzen jarraitzeko, gai horretan eskumenak dituzten administrazioen esku-hartzearekin.

Erregulazio hori bat dator proportzionaltasun-printzipioarekin; izan ere, guztien ongia lortzeko, eskubideak gutxien murrizten dituen esku-hartze administratiboa aurreikusten du. Hain zuzen ere, baldintza argiak, objektiboak eta neurgarriak ezartzean datza, eta baldintza horiek betetzen direla kontrolatzean eta zaintzean. Gainera, eskubideen murrizketa ez da izango orain arte indarrean egon den arauditik ondorioztatzen dena baino handiagoa. Zehapen-ekintza ez-betetzeetarako baino ez da izango; hura egikaritzeko baldintzak betetzen badira erabiliko da, eta eskubide eta berme prozesalak errespetatuta.

[bookmark: _Hlk232421965]Gardentasun-printzipioa indartu egingo da araudi berri hau onartuta. Izan ere, dekretua egiteko prozeduran sortu den dokumentazioa eskuragarri egon da. Horrez gain, kontsultarako eta barne-erabilerarako den instalazioen administrazio-errolda bat sortu ordez, dekretuak izaera publikoko eta funtzionamendu elektronikoko administrazio-erregistro bat sortzen du.

Orobat, efizientzia-printzipioa zaintzen da: behar diren tresnak ezartzen dira erabiltzaileen osasuna eta segurtasuna bermatzeko, lehendik aurreikusita zeuden baliabide publikoekin eta instalazioen arduradunei alferrikako kargak edo justifikaziorik gabekoak ezarri gabe.

Azkenik, ekimenak aurrekontu-egonkortasunaren eta finantza-jasangarritasunaren printzipioak betetzen ditu. Ez du berritzen administrazio publikoen jarduketa-eremua, haien eginkizunen artean lehendik baitzeuden igerilekuei zegozkienak; beraz, ez dago eraginik gastu edo diru-sarrera publikoetan.

[bookmark: _Hlk189475529]Horregatik, Osasuneko sailburuak  eta Segurtasuneko sailburuak proposatuta, Euskadiko Aholku Batzorde Juridikoarekin bat etorriz eta Gobernu Kontseiluak 202x(e)ko xxxxxren xx(e)(a)n egindako bileran eztabaidatu eta onartu ondoren,


XEDATZEN DUGU:


I. KAPITULUA

XEDAPEN OROKORRAK


[bookmark: _Toc491421922]1. artikulua. Xedea.

Dekretu honen xedea da erabiltzaileen osasuna babestea igerilekuen eta ur-jolasguneen erabilerak eragin ditzakeen arrisku fisiko, kimiko edo mikrobiologikoetatik. Horretarako, honako hauek ezartzen dira:

a) Uraren eta airearen kalitateari buruzko osasun-irizpideak.
b) Autokontrol-programaren betekizunak.
c) Erabiltzaileen segurtasunerako arauak eta baldintzak.
d) Jakinarazpenak, erregistroa eta eskumen-araubidea.
e) Osasun-ikuskapena eta zehapen-araubidea.

2. artikulua. Definizioak.

Dekretu honen ondorioetarako, definizio hauek ezartzen dira:

a) Edukiera: igerilekuko edo uretako instalazio, establezimendu, esparru edo konplexu batean bil daitekeen publikoaren muga, zeinerako segurtasun-baldintza nahikoak bermatzen baitira okupatzaileentzat.

b) Eremu lehorreko edukiera: hondartza, pasealeku edo nasan bil daitekeen publikoaren muga.

c) Ontziaren edukiera: ontzian bil daitekeen publikoaren muga.

d) Ur-jolasgunea (UJO): ontzirik gabeko ur-jolasen multzo batek edo gehiagok osatutako instalazioa, erabiltzeak urarekin modu ludikoan kontaktuan jartzeko prestatua. Horren barruan sartzen dira, orobat, instalazioaren funtzionamendua bermatzeko behar diren instalazio erantsiak eta instalazio teknikoak ere. Publikoak edo pribatuak izan daitezke.

e) Autokontrola: igerilekuaren titularrak haren erabilerari lotutako arriskuak saihesteko berariaz eta programatuta egiten dituen jarduketen, prozeduren eta kontrolen multzoa.

f) Ur-jokoen multzoa (UJM): jolas-erabilerarako eraikuntza-elementua, igerileku edo ur-jolasgune batean integratua, non ura erabiltzailearekin kontaktuan jartzen baita aerosolak askatzen dituzten gailuen bidez, eta urperatze-ontzirik ez izateagatik bereizten dena.

g) Instalazioa: instalazio terminoa igerilekuei eta ur-jolasguneak dituzten tokiei aplikatzen zaie.

Instalazioak era honetakoak izan daitezke:

1. Erabilera publikokoak: publikoarentzat edo erabiltzaile-talde zehatz batentzat irekita daudenak (hau da, ez bakarrik jabearen edo okupatzailearen familia edo gonbidatuentzat), kontuan izan gabe sartzeko ordaindu behar den ala ez. Honela sailka daitezke:

1. mota: helburu nagusitzat urarekin lotutako jarduerak dituzten instalazioak: kiroldegiak, aisialdirako instalazioak, ur-parkeak edo spak.
2. mota: helburu nagusiaren zerbitzu osagarri modura erabiltzen diren instalazioak, hala nola:
- Jarduera profesional gisa, eta normalean prezio bat ordaintzearen truke, aldi baterako ostatua ematen duten establezimenduak (hotelak, landetxeak, nekazaritza-turismoko establezimenduak, kanpinak, etab.).
- Osasun-zentroak (igerileku terapeutikoak), ikastetxeak edo hezkuntza-establezimenduak, kirol-klubak, etab.

2. Erabilera pribatukoak: soilik jabearen edo okupatzailearen familiarentzako edo gonbidatuentzako diren instalazioak. Horren barruan sartzen dira, orobat, partikularren artean familia-erabilerarako alokatzen diren etxeetako instalazioak. Honela sailka daitezke:

3A mota: jabeen erkidegoen instalazioak.
3B mota: familia bakarreko etxeetako instalazioak.

h) Instalazio atxikiak: aldagelak, komunak, lehen sorospenetarako lokala eta instalazioari zerbitzua ematen dioten antzekoak.

i) Instalazio teknikoak: ura eta airea tratatzeko gelak, galdarak, sorgailu elektrikoak, materialen biltegia eta antzekoak.

j) Ur-geruza: igerilekuko ontziko uraren azalera, metro koadrotan adierazita.

k) Igerilekua: bainurako, aisialdirako, kirol-entrenamendurako edo erabilera terapeutikorako ontzi batez edo gehiagoz osatutako instalazioa. Horren barruan sartzen dira, orobat, instalazioaren funtzionamendua bermatzeko beharrezkoak diren instalazio erantsiak eta instalazio teknikoak ere. Ura birzirkularazi, tratatu eta desinfektatu egiten delako bereizten dira, eta urak desinfekziorako hondar-ahalmena duelako.

l) Igerileku naturala: ontzia elikatzen duen ura kostaldekoa edo kontinentala da; ingurune naturalaren ondoan dago kokatuta, eta ura mareen edo ibai-ibilguen mugimendu naturalaren bidez berritzen da; bainatzeko uren kalitatea kudeatzeari buruzko urriaren 11ko 1341/2007 Errege Dekretuaren aplikazio-eremuaren barruan sartzen da.

m) Igerileku naturalizatua: aisialdirako bainurako ur-masa artifiziala; iragazki mekaniko eta biologikoak erabiltzen ditu, baina ez du desinfektatzeko tratamendu kimikorik.

n) Igerileku edo ur-ontzi termal edo mineromedizinala: ontzia elikatzen duen ura ur mineromedizinal edo termal deklaratua du agintaritza eskudunak, eta ez dago kimikoki tratatuta; bainuetxe batean kokatuta dago, eta soilik tratamendu mediko-termaletarako erabiltzen da.

ñ) Hondartza, pasealekua edo nasa: ontzia eta ur-jolasen eremua inguratzen dituen azalera da, eta bainulariak eta jolasen erabiltzaileak soilik sar daitezke bertara.

o) Zerbitzu osagarriak: bainatzeko eta ur-jolasez gozatzeko ez diren aukerako eremuak, hala nola tabernak, jatetxeak, kafetegiak eta bestelakoak.

p) Tratamendu-sistema automatikoa: sistema horretan, produktu kimikoen dosifikazioa ez da eskuz egiten, baizik eta ekipo programagarri baten bidez eta neurketa jarraituarekin lotuta.

q) Birzirkulazio-denbora: Zirkuituko uraren bolumen osoa tratamendu-sistematik (iragazketa eta desinfekzioa) behin igarotzeko eta ontzira edo ur-jokoen multzora itzultzeko behar den denbora.

r) Titularra: instalazioaren jabea den pertsona fisiko edo juridikoa, edo harreman juridiko baten bidez haren ustiapenaren ardura hartzen duena. Bere zereginak izango dira esparrua antolatzea eta zaintzea, zerbitzuek behar bezala funtzionatzen dutela ziurtatzea, barne-arauak eta lege-xedapenak betetzen direla zaintzea, erabiltzaileen kexei erantzutea eta, oro har, arau honetan eta aplikatu beharreko gainerako araudian jasotako manu guztiak betearaztea.

s) Ontzia: bainurako ura biltzen duen eraikuntza-elementua. Sailkapen-irizpidea zein den, ontziak hainbat eratakoak izan daitezke:

1. Erabilera nagusiaren arabera:
- Plisti-plasta ibiltzeko ontzia: haurrekin uretako jarduerak egiteko erabiltzen da.
- Irakasteko ontzia: igerian irakasteko edo beste jarduera batzuetarako erabiltzen da, hala nola gimnastika egiteko.
- Erabilera anitzeko ontzia: igeriketa entrenatzeko eta jolaserako erabiltzen da.
- Jolaserako ontzia: aisialdirako bakarrik erabiltzen da.
- Igeriketarako ontzia: kirol- eta lehiaketa-jardueretarako soilik erabiltzen da.
- Jauzietarako ontzia (jauzi-hobia): jauziak egiteko baino ez da erabiltzen. Tranpolinak edo plataformak izaten ditu.
- Ontzi terapeutikoa: erabilera medikoetarako edo errehabilitaziorako erabiltzen da.
- Hidromasaje-ontzia: erlaxatzeko erabiltzen da (spak, jacuzziak eta antzeko beste batzuk).

2. Uraren tenperaturaren arabera:
- Ontzi klimatizatua: uraren tenperatura erregulatzeko berotze-prozesu baten pean jartzen den edozein ontzi mota.

3. Esparruaren arabera:
- Ontzi estalia: kanpoaldetik babestutako ontzia.
- Ontzi estali gabea: aire zabalean dagoen ontzia.
- Ontzi mistoa: urte-sasoi batzuetan kanpoaldetik babestuta eta beste batzuetan aire zabalean dagoen ontzia.

4. Aerosolen jatorriaren arabera:
- Hidromasaje-ontzia: ontzi klimatizatua, birzirkulatutako ura izan dezakeena edo ez; abiadura handiko zurrusten bidezko edo aire-injekzio bidezko aerosolizazioa du, agitazioarekin edo gabe.
- Aerosolak askatzen dituen gailuren bat duen ontzia. Honelakoak izan daitezke gailuak: dekorazio-jauziak, ur-gortinak edo presio-kanoiak, perretxikoak, ahate-mokoak, etab.

3. artikulua. Aplikazio-eremua.

1. Dekretu hau Euskal Autonomia Erkidegoan kokatutako erabilera publiko edo pribatuko instalazio orori aplikatuko zaio, salbu eta artikulu honen 5. apartatuaren arabera berariaz haren aplikazio-eremutik kanpo geratzen diren instalazioei.

Instalazioek dekretu honetan xedatutakoa bete beharko dute, hurrengo apartatuetan zehazten den moduan; alegia, 2.g) artikuluan ezarritako definizioan (“Instalazioak”) jasotako instalazio-modalitatea eta -tipologia kontuan izanda.

2. Erabilera publikoko instalazioek dekretu honetako xedapen guztiak bete beharko dituzte.

Gainera, otsailaren 5eko 17/2019 Dekretuaren I. eranskineko katalogoan jasotako instalazioei jendaurreko ikuskizunen eta jolas-jardueren inguruko araudiaren xedapen guztiak aplikatuko zaizkie.

3. 3A motako erabilera pribatuko instalazioek, gutxienez, 4., 5., 6., 12., 23. eta 24.1 artikuluetan ezarritakoa bete beharko dute. Gainera, VI. eta VII. kapituluetan xedatutakoa aplikatuko zaie, kapitulu horietan ezarritako moduan.

4. 3B motako erabilera pribatuko instalazioek 23. artikuluan ezarritakoa bete beharko dute, bertan arautzen baita gorabeheren jakinarazpena.

5. Dekretu honen aplikazio-eremutik kanpo geratzen dira igerileku hauek:

a) Igerileku naturalak.
b) Igerileku edo ontzi termalak edo mineromedizinalak.
c) Igerileku naturalizatuak.


II. KAPITULUA

URAREN ETA AIREAREN KALITATEA


4. artikulua. Uraren tratamendua.

1. Erabilitako tratamendu-sistemak egokiak izango dira uraren kalitateak I. eranskinean ezarritakoa bete dezan (“Uraren kalitatearen parametro adierazleak”).

2. Egunero, igerilekuetan behar den ur-kantitate berria jarriko da, gainezkabideek behar bezala funtziona dezaten eta ontziko uraren kalitatea bermatzeko.

3. Birzirkulatutako urak, gutxienez, iragazita eta desinfektatuta egon beharko du erabiltzailearekin kontaktuan jarri aurretik, eta elikadura-urak ere bai, banaketa-sare publikotik ez badator.

4. Ura tratatzeko ekipo nagusiek independenteak izan behar dute ontzi bakoitzerako eta ur-jokoen multzo bakoitzerako; eta etengabe funtzionatzen egongo dira instalazioa jendearentzat irekita dagoen denbora guztian, gutxienez, eta, nolanahi ere, uraren kalitatea ziurtatzeko behar den denboran. Ekipo horiek sistema batzuk izango dituzte jakiteko zer ur-bolumen birzirkulatu den, zer ur-bolumen berritu den eta zenbat denbora egon diren martxan.

5. Bainatzeko urak hondar-desinfektatzailea izan beharko du, eta desinfektatzeko ahalmena eduki beharko du.

6. Ura desinfektatzeko erabiltzen diren produktu kimikoak tratamendu-sistema automatiko baten bidez dosifikatuko dira.

7. Tratamendu kimikoak ez dira inoiz zuzenean ontzian egingo. Salbuespen gisa, eta justifikatutako arrazoiak badaude, produktuak eskuz gehitzea baimenduko da, betiere ontzia aurrez ixten bada eta ireki aurretik segurtasun-epe bat bermatzen bada.

8. Instalazioetan erabiltzeko biozidak TP2 gisa sailkatu eta baimendutakoak izango dira (1054/2002 Errege Dekretua, urriaren 11koa, biozidak erregistratu, baimendu eta merkaturatzeko ebaluazio-prozesua arautzen duena, eta aplikatu beharreko beste edozein arau espezifiko); horrez gain, Bioziden Erregistro Ofizialean inskribatuta egongo dira (528/2012 (EB) Erregelamendua, Europako Parlamentuarena eta Kontseiluarena, 2012ko maiatzaren 22koa, biozidak merkaturatu eta erabiltzeari buruzkoa).

9. Gainerako substantzia kimikoek Europako Parlamentuaren eta Kontseiluaren 1907/2006 (EE) Erregelamenduan —substantzia eta prestakin kimikoak erregistratu, ebaluatu, baimendu eta murrizteari buruzkoan (REACH)– eta aplikagarri zaien beste edozein arau espezifikotan ezarritako baldintzak beteko dituzte.

5. artikulua. Airearen tratamendua.

Airea tratatzeko ekipoek martxoaren 23ko 178/2021 Errege Dekretuan xedatutakoa bete beharko dute (Eraikinetako Instalazio Termikoen Erregelamendua onartzen duen uztailaren 20ko 1027/2007 Errege Dekretua aldatzen du dekretu horrek), bai eta aplikagarri den beste edozein lege edo arautan ezarritakoa ere. Edonola ere, airearen kalitatearen parametro adierazleak betetzen direla bermatu beharko dute (II. eranskina: “Airearen kalitatearen parametro adierazleak instalazio estalietan”).

6. artikulua. Uraren eta airearen kalitate-irizpideak.

1. Ontziko urak ez du organismo patogenorik edo substantziarik eduki behar erabiltzaileen osasunerako arriskutsu izan daitezkeen kantitate edo kontzentraziotan, eta I. eranskinean zehaztutako baldintzak bete behar ditu.

2. Esparru itxietako aireak II. eranskinean adierazitako kalitate-baldintzak bete beharko ditu; ezin du inolako arriskurik ekarri erabiltzaileen osasunerako, eta ezin du narritagarria izan begietarako, larruazalerako edo mukosetarako.

7. artikulua. Kalitatearen kontrola.

1. Instalazioaren titularrak, gutxienez, I. eta II. eranskinetan ezarritako parametroak kontrolatu behar ditu.

2. Kontrol hauek egin beharko dira:

a) Hasierako kontrola: instalazio berri bat ireki aurretik egingo da, eta instalazioa bi astez baino gehiagoz itxita eduki ondoren ere bai. Era berean, hasierako kontrola egingo da bi aste baino gutxiagoko aldi baterako itxieren ondoren, baldin eta horren ondorioz nabarmen alda badaitezke ura edo airea kontrolatzeko parametroak.

III. eranskinean (“Kontrolak, parametroak eta laginketarako gutxieneko maiztasunak”) adierazitako eran egingo da, ireki aurreko hamabost egun naturaletan.

b) Errutinazko kontrola: eguneroko kontrolak egingo dira, uraren eta airearen tratamenduaren eraginkortasuna egiaztatzeko. III. eranskinean adierazitako moduan egingo da.

c) Aldizkako kontrola: hilero egingo da, uraren kalitate-parametroak betetzen diren egiaztatzeko. III. eranskinean adierazitako moduan egingo da.

3. Ur-laginak hartzeko puntuak, alde batetik, ontzi bakoitzaren eta ur-jokoen multzo bakoitzaren adierazgarri izango dira, eta, bestetik, zirkuituen adierazgarri. Hauek eduki beharko dira, gutxienez:

a) Ontzi edo ur-jokoen multzo bakoitzaren laginketa-puntu adierazgarri bat: ur tratatua ontzietara edo, hala badagokio, ur-jokoen multzoetara sartzen den lekutik urrunen dagoen lekuan.

b) Laginketa-puntu bat zirkuituan: ontziaren edo ur-jokoen multzoaren sarreran, edo tratamenduaren irteeran, ura ontzian edo ur-jokoen multzoan sartu aurretik.

Instalazio berriek laginak hartzeko txorrota egokiak izango dituzte, zirkuituaren laginketa-puntuan instalatuta.

4. 2. apartatuan adierazitako kontrolak, ahal dela, ontzi bakoitzeko uretan eta ur-jokoen multzo bakoitzeko uretan egingo dira. Kontrolen emaitzak erregistro batean jaso beharko dira; ahal dela, erregistro informatiko batean.

5. Legionellosia prebenitzeko eta kontrolatzeko osasun-baldintzak ezartzen dituen ekainaren 21eko 487/2022 Errege Dekretuaren eraginpean dauden ontzien eta ur-jokoen multzoen laginketa-puntuak errege-dekretu horretan ezarritako moduan jarriko dira.

6. Airearen laginak hartzeko puntuak esparruaren adierazgarri izango dira. Laginketa-puntuen kopurua, haien altuera eta hormekiko distantzia zehazteko, UNE-EN ISO 16000-26:2014 araua edo haren ordezkoa hartuko da kontuan.

8. artikulua. Autokontrol-programa.

1. Erabilera publikoko 1. eta 2. motako instalazioen titularrek autokontrol-programa espezifiko bat izan beharko dute, eta eguneratu egin beharko da artikulu honen 2. apartatuan jasotako elementuekin lotutako aldaketa esanguratsuak gertatzen badira.

2. Autokontrol-programak hainbat plan izango ditu, instalazioak erabiltzearen ondoriozko arrisku fisikoak, kimikoak eta mikrobiologikoak minimizatzeko. Autokontrol-programan, gutxienez, plan hauek jasoko dira:

a) Uraren tratamendua eta aire-girotzea.
b) Uraren eta airearen kalitate-kontrola.
c) Instalazioaren mantentze-lanak.
d) Garbiketa eta desinfekzioa.
e) Jardunbide egokiak eta erabiltzaileentzako informazioa.
f) Izurrien kontrolerako plana.
g) Hornitzaile eta zerbitzuen kudeaketa.

3. Plan horietako bakoitzak, gutxienez, puntu hauek jasoko ditu:

a) Egin beharreko ekintzen deskribapena, “nola”, “non”, “noiz” eta “nork” zehaztuz.

b) Ez-betetzeak antzemanez gero hartu beharreko neurri zuzentzaileen deskribapena.

c) Erregistro bat sortzea, azken bost urteetan egindako ekintzak, hautemandako ez-betetzeak eta ezarritako neurri zuzentzaileak jasotzeko. Ahal den guztietan, erregistroa euskarri elektronikoan sortuko da.

4. Oro har, autokontrol-programan sartuko da 2. apartatuan zerrendatutako plan bakoitzari lotuta egindako prozedurei eta jarduketei buruzko informazio guztia; eta horrekin batera, plan horiek ezarri direla egiaztatzen duten erregistroak sartuko dira. Era berean, gorabeherak eta ez-betetzeak erregistratu beharko dira, hartutako neurri zuzentzaileekin batera.

5. Urtero, titularrak txosten bat egingo du autokontrol-programaren berrikuspenari, ebaluazioari eta hobekuntzari buruz, programaren ezarpena eta eraginkortasuna balioetsita.

6. Agintaritza eskudunak, behar bezala arrazoituta, titularrari eskatu ahal izango dio autokontrol-programan sar ditzala beharrezkotzat jotzen dituen parametroak, laginketa-puntuak, laginketa osagarriak edo beste edozein alderdi. Era berean, laginketa-maiztasuna handitzeko eskatu ahal izango dio, edo dekretu honetan adierazitakoak baino irizpide zorrotzagoak ezarri ahalko ditu.

7. Autokontroleko dokumentua beti egongo da instalazioan, mantentze-lanetako langileen eskura eta, une oro, osasun-agintaritzaren eskura, hargatik eragotzi gabe dokumentua Euskal Autonomia Erkidegoko Igerilekuen eta Ur-jolasguneen Erregistroan inskribatzea.

8. Titularrari dagokio ziurtatzea autokontrol-programaren planak gauzatuko dituzten pertsonek behar den prestakuntza jaso dutela, eta prozedurak ulertzen eta ezagutzen dituztela.

9. Autokontrol-programa murriztua eduki ahal izango dute 2. motako erabilera publikoko instalazioek, baldin eta honako egoera hauetakoren batean badaude:

a) 30 plazatik beherako edukiera duten hotelak, landetxeak, nekazaritza-turismoko establezimenduak eta aterpetxeak, betiere instalazioa bezeroentzat soilik bada.

b) Jarduera nagusiaren osagarri gisa ontzi terapeutikoak, erlaxazio-ontziak eta birzirkulaziodun hidromasajeak dituzten instalazioak, betiere bezeroek edo pazienteek soilik erabiltzen badituzte.

c) Aurrekoen antzeko beste edozein instalazio, osasun-agintaritzak aldez aurretik hala erabakita, titularrak eskatu ondoren.

10. Autokontrol-programa murriztuak honako hau jasoko du, gutxienez:

a) Ura tratatzeko sistema. Prozesua deskribatuko da (aurreiragazketa, iragazketa, desinfektatzailearen eta pH-aren zuzentzailearen dosifikazioa); eta tratamenduan erabilitako produktuen zerrenda jasoko da, erregistro-zenbakia eta segurtasun-datuen fitxa barne direla.

b) Instalazioaren segurtasuna eta zaintza, barne-erregimeneko arautegian jasotakoaren arabera.

c) Instalazioen garbiketa eta desinfekzioa. Atal horretan zehaztuko dira aldageletako zoruak, komunak, hondartzak, nasak, ontziak edo ur-jokoen multzoak garbitzeko lanak. Alderdi hauek ere zehaztuko dira: garbiketaren maiztasuna eta arduraduna, erabilitako produktuak, segurtasun-fitxak eta erabiltzeko modua, eta aurreikusitako erregistro-sistema. Azken horretan, egindako jarduketez gain, garbiketarekin lotutako gorabeherak jasoko dira.

d) Intsektuak eta arratoiak hiltzeko tratamendua. Hor jasoko dira, besteak beste, erabilitako produktuen zerrenda, erregistro-zenbakia, segurtasun-epea, segurtasun-fitxa eta tratamendua egin behar duen enpresa.

e) Ura tratatzeko sistemaren funtzionamenduaren kontrola, neurketa hauek eginda:

1. Egunean birritan, gutxienez, irekitzeko unean eta erabiltzaile gehien dagoen unean: hondar-desinfektatzailearen maila, pH-a, uraren gardentasuna, uraren eta ingurunearen tenperatura ontzi klimatizatuetan, uraren maila gainezkabidean eta bainularien kopurua.

2. Egunean behin, gutxienez: araztutako ura (m3), birzirkulatutako ura (m3), iragazkiaren funtzionamendu egokia eta produktuen dosifikazio egokia.

Autokontrol-programa murriztua eguneratu egin beharko da haren edukiari eragiten dioten aldaketa garrantzitsuak gertatuz gero.

9. artikulua. Ez-betetzeak.

1. Ez-betetzetzat joko da I., II. edo III. eranskinetan xedatuta dagoena urratzea.

2. Behin ez-betetzea hautemandakoan, titularrak berehala ikertuko du zergatik gertatu den, eta neurri zuzentzaileak hartuko ditu, bai eta, hala badagokio, prebentzio-neurriak ere, ez dadin berriz gertatu.

3. I. edo II. eranskinetan ezarritakoa bete ez dela antzemanez gero, ontzia, ontziak edo ur-jokoen multzoa bainurako itxi beharko da balioak normalizatu arte, baldin eta, gutxienez, egoera hauetako bat gertatzen bada:

a) Titularrak edo agintaritza eskudunak uste badu berehalako arriskua dagoela erabiltzaileen osasunerako.

b) Errutinazko edo aldizkako kontrola egin ostean, ikusten bada ontzia edo ur-jokoen multzoa itxi beharra dagoela, I. eranskinean jasotako baldintzen arabera.

c) Ontziko edo ur-jokoen multzoko uretan gorozkiak, gorakoen arrastoak edo bestelako ageriko hondakin organikoak daudenean.

d) Esparru itxietako airea arriskutsua denean erabiltzaileen osasunerako, edo narritagarria denean begietarako, larruazalerako edo mukosetarako.

4. Ez-betetze baten ondorioz ontzi bat edo batzuk edo ur-jokoen multzo bat ixten bada, osasun-agintaritzari jakinaraziko zaio ahalik eta lasterren, horren arrazoia zehaztuta; eta berriro irekitzen denean ere jakinaraziko zaio, itxiera eragin zuen ez-betetzea zuzendu bezain laster. Jakinarazpen hori bitarteko elektronikoen bidez egin beharko da.

5. Osasun-agintaritzak neurri zuzentzaileak ezartzeko eskatu ahal izango dio titularrari, ez-betetzeak hautematen direnean. Neurri horiek ez hartzea arau-hauste administratiboa izan daiteke, eta zehapena ekar dezake.

10. artikulua. Legionellosiaren prebentzioa.

Aerosolizazioa duten elementuz hornitutako igerileku guztiek eta ur-jolasguneek aplikagarri zaizkien baldintzak bete beharko dituzte, ekainaren 21eko 487/2022 Errege Dekretuak xedatzen dituenetatik (legionellosia prebenitzeko eta kontrolatzeko osasun-baldintzak ezartzen ditu dekretu horrek) .

[bookmark: _Hlk193283377]Autokontrol-programan, Legionella Prebenitzeko eta Kontrolatzeko Plana edo Legionellaren aurkako Osasun Plana sartuko da, ekainaren 21eko 487/2022 Errege Dekretua aplikagarri zaien elementuei begira.

11. artikulua. Laborategiak.

1. Ur-laginak aztertzen dituzten laborategiek kalitatea bermatzeko sistema bat izan beharko dute ezarrita.

2. UNE-EN ISO/IEC 17025:2017 arauak edo haren ordezkoak egiaztatutako analisi-metodorik ez duten laborategiek, gutxienez, erabilitako analisi-metodo bakoitzaren prozedura baliozkotuak izan beharko dituzte, parametro bakoitza lan-tarte egokian kuantifikatzeko, eta, hartara, I. eranskineko balio parametrikoak betetzen direla egiaztatzeko, ziurgabetasuna eta detekzio- eta kuantifikazio-mugak zehaztuta.

3. Uraren kontroletan erabilitako kitek UNE-ISO 17381:2012 araua bete beharko dute, edo hura ordezten duena, edo haren pareko beste arau edo estandar bat.

4. Instalazioaren titularrak dokumentu-euskarrian eduki beharko ditu parametroak kuantifikatzeko erabilitako in situ analisi-metodoen prozedurak nahiz detekzio- edo kuantifikazio-mugenak.


III. KAPITULUA

INSTALAZIOEN ERAIKUNTZA-EZAUGARRIAK


12. artikulua. Igerilekuaren eta ur-jolasgunearen ezaugarriak.

1. Dekretu honetan araututa dauden instalazioak eraikitzeko, aldatzeko edo handitzeko proiektu berri orok manu hauetan xedatutakoa bete beharko du: martxoaren 17ko 314/2006 Errege Dekretua, Eraikingintzaren Kode Teknikoa onartzen duena; eta uztailaren 20ko 1027/2007 Errege Dekretua, Eraikinetako Instalazio Termikoen Erregelamendua onartzen duena (martxoaren 23ko 178/2021 Errege Dekretuak aldatu zuen).

Gainera, dekretu honek eta aplikagarri den beste edozein arauk (barne hartuta UNE araudia) eskatutako ezaugarrien arabera gauzatuko da proiektua.

2. Erabilera publikoko igerilekuak eraikitzeko edo aldatzeko proiektu guztiek ikuskizunei eta jolas-jarduerei buruzko araudian ezarritako baldintza teknikoak bete behar dituzte, bai eta gai hauetan aplikagarri diren gainerako arauak ere:

a) Bertaratu, langile eta artisten segurtasuna eta ondasunen babesa.

b) Egituren sendotasuna eta instalazioen funtzionamendu egokia.

c) Instalazio elektrikoen baldintzak eta bermeak.

d) Suteak eta jardueraren beraren gainerako arriskuak prebenitzea eta haien aurkako babesa ematea, eta kanpoko laguntzaren irisgarritasuna erraztea.

e) Osasungarritasun- eta higiene-baldintzak eta baldintza akustikoak, berariaz zehaztuta zer intsonorizazio-baldintza bete behar duten lokalek hirugarrenei eragozpenik ez sortzeko, betiere zaratei buruzko legerian ezarritakoaren arabera.

f) Hiri eta naturako ingurumena eta historia-, arte- eta kultura-ondarea babestea.

g) Irisgarritasun unibertsaleko baldintzak eta gozamen-baldintzak mugikortasun murriztua duten pertsonentzat. Baldintza horiek bat etorri behar dute irisgarritasunari eta arkitektura-oztopoak kentzeari buruzko araudian ezarritakoarekin, eta ikuskizunaz benetan gozatzea ahalbidetu behar diete pertsona horiei.

h) Indarrean dauden autobabes-arauen araberako autobabes-plana.

i) Establezimendu, lokal edo instalazioaren edukiera. 

j) Aplikatzekoa den araudi sektorialak ezarritako gainerako baldintzak.

3. Ontzien eta ur-jolasguneen diseinuak baldintza hauek bete beharko ditu:

a) Uraren zirkulazioa oztopa dezaketen angelu, bihurgune edo oztoporik ez izateko moduan eraikita egongo dira.

b) Ura sartzeko eta irteteko sistema bat izango dute, urak ahalik eta homogeneotasun handiena izan dezan, eta, hala, gune hilik sor ez dadin. Azaleko gainezkatze-sistema egokia izan beharko dute. Gainezkabide jarraitu perimetralak lehenetsiko dira.

c)  Eraikuntza-lanetan, erraz garbitzeko moduko materialak erabiliko dira, eta ura tratatzeko erabilitako produktuei aurre egiteko moduko erresistentzia eta egonkortasuna izango dute.

d) Edukiera bat etorriko da kasu bakoitzean aplikatu beharreko araudi sektorialean, Eraikingintzaren Kode Teknikoan (aplikagarri denean) eta herritarren segurtasunari eta autobabesari buruzko araudian xedatutakoarekin. Horrez gain, kontuan izango dira unean-unean indarrean dauden segurtasun-estandarrak, zientziaren ezagutza eguneratuak eta esperientziak berretsitako praktika oneko arauak, jardueren, publiko motaren eta erabiltzaileen ezaugarriak aintzat hartuta.

4. Igerilekuek edateko ura botatzen duten dutxak izango dituzte ontziaren inguruan.

5. Erabilera publikoko igerilekuetako 1. eta 2. motako estali gabeko ontzietan, nasa inguratzen duen eremua lurrezkoa edo belarrezkoa bada, dutxa edo zurrusta espezifikoak jarriko dira nahitaez pasa beharreko leku jakinetan, oinak garbitzeko.

6. Aurreko bi apartatuetan deskribatu diren dutxetako eta oinetarako zurrustetako ura ezingo da inoiz birzirkularazi ontzien zirkuituan erabiltzeko.

7. Erabilera publikoko 1. motako igerileku guztiek aldagelak izan beharko dituzte, dutxa eta komunez hornituak.

8. Zerbitzu osagarriak, hala nola tabernak, kafetegiak eta jatetxeak, mugatuta egongo dira eta ontzietatik eta ur-jokoen multzoetatik bereizita.

9. Irisgarritasuna. Instalazioen eraikuntza-ezaugarriek bat etorri behar dute Eraikingintzaren Kode Teknikoaren erabilera-segurtasunerako eta irisgarritasunerako oinarrizko betekizunekin (SUA-9).

Esparruak Irisgarritasuna Sustatzeko abenduaren 4ko 20/1997 Legearen 3. artikuluan ezarritakoa bete beharko du. Hiri-ingurunearen eta espazio publikoen irisgarritasunari buruzko xedapen orokorrak jasotzen ditu artikulu horrek. Horrez gain, aplikagarri zaizkion xedapenak beteko ditu esparruak, dekretu honetan ezarrita daudenen artetik: 68/2000 Dekretua, apirilaren 11koa, hiri-inguruneen, espazio publikoen, eraikinen eta informazio eta komunikazioko sistemen irisgarritasun-baldintzei buruzko arau teknikoak onartzen dituena.

10. Instalazio teknikoak leku irisgarri eta independenteetan egongo dira kokatuta, aireztapena izango dute, eta haietarako sarbidea instalazioaren mantentze-lanetako langileek soilik izango dute.

11. Instalazioa dagoen udalerriko udalari dagokio eraikuntza-lizentzia emateko, handitzeko edo aldatzeko prozedura izapidetzea eta ebaztea, dagokionaren arabera; udalari dagokio, halaber, ziurtatzea proiektua bat datorrela igerilekuen irizpide tekniko-sanitarioak ezartzen dituen irailaren 27ko 742/2013 Errege Dekretuan, dekretu honetan eta aplikatu beharreko gainerako araudian jasotakoarekin.


IV. KAPITULUA

SEGURTASUN ETA AUTOBABESERAKO NEURRIAK


13. artikulua. Segurtasun-neurriak.

Dekretu honetan arautzen diren erabilera publikoko igerilekuek eta ur-jolasguneek dekretu honetan bertan ezarritako segurtasun-baldintzak eta neurriak bete beharko dituzte, bai eta Jendaurreko Ikuskizunen eta Jolas Jardueren abenduaren 23ko 10/2015 Legean eta hura garatzeko erregelamenduetan edo haien ordezko araudian jasotakoen artetik aplikagarri direnak ere.

14. artikulua. Autobabeserako planak eta betebeharrak.

Autobabes-plan bat izan beharko dute azaroaren 2ko 277/2010 Dekretuaren aplikazio-eremuan sartzen diren erabilera publikoko igerilekuek eta ur-jolasguneek (277/2010 Dekretua, azaroaren 2koa, zenbait jarduera, zentro edo establezimenduren autobabes-betebeharrak arautzen dituena, larrialdiei aurre egiteko; otsailaren 12ko 21/2019 Dekretuak aldatu zuen).

15. artikulua. Edukiera. Edukiera zehaztea eta kontrolatzea.

1. Edukiera da igerileku edo uretako instalazio, establezimendu, esparru edo konplexu batean bil daitekeen gehieneko pertsona kopurua. Edukiera gaikuntza-tituluan ezartzen da, dela aurretiko komunikazioan, jarduera-lizentzian edo noizbehinkako ikuskizun eta jardueretarako berariazko baimenean.

2. Hau izango da guztizko edukiera: eremu lehorreko edukieraren eta ontziaren edukieraren artean handiena dena. Ontzi bat baino gehiago badago, haien edukieren batura izango da kontuan hartu beharrekoa.

3. Establezimenduen titularrek eta jendaurreko ikuskizunen eta jolas-jardueren antolatzaileek neurriak hartu beharko dituzte bermatzeko inoiz ere ez dela gainditzen eremu lehorreko eta ontzi bakoitzeko edukiera partziala.



16. artikulua. Autobabeserako elementuak.

1. Erabilera publikoko igerilekuek autobabeserako elementu hauek izango dituzte:

a) Erabiltzaileentzako barne-araudia, eta, horrekin batera, informazio-kartelak eta ikus-entzunezko beste komunikazio-sistema batzuk, uretako jarduera bakoitzaren erabilera-arauei buruzkoak.

b) Kanpoaldearekin komunikatzeko telefonoa. Telefonotik gertu eta jendeak ikusteko moduan, istripua izan dutenei lehen laguntza emateko jarraibideen kartela jarriko da. Hurbilen dauden ospitaleen, beste osasun-zentro batzuen, anbulantzia-zerbitzuen eta gainerako larrialdi-zerbitzuen helbideak eta telefonoak ere jasoko ditu.

c) Erreskateari laguntzeko elementuak, hala nola salbamendu-uztaiak edo xafla zurrunak, bai eta zutabe zurruneko taulak ere, zaurituak erabat immobilizatzeko uhalez eta bestelako euskailuz hornituak, edo istripua izan dutenak garraiatzeko ohatilak.

d) Kortxo-ilarak, erabilera-eremuak bereizteko.

e) Bainu-guneko eta erabiltzaileen kontrolerako langileak.

2. Uretako atrakzioetan erabiltzen diren elementuek kapitulu honetan jasotako segurtasun-baldintzak bete beharko dituzte, materialei eta erabilerari dagokienez.

17. artikulua. Barne-araudia.

Erabilera publikoko igerilekuak dituzten instalazio guztiek barne-araudi bat izan behar dute, eta bertan jasoko dira erabiltzaileen eskubideak eta betebeharrak.

Jendaurreko ikuskizunen eta jolas-jardueren araudiak ikusleen eta erabiltzaileen eskubideei eta betebeharrei buruz agindutakoa bete beharko du araudi horrek, batez ere sarrera ukatzeko eskubideari eta onarpen-baldintza espezifikoei dagokienez.

18. artikulua. Salbamendu-uztaiak.

1. Gutxienez bi salbamendu-uztai jarriko dira, bainularientzako leku irisgarrietan, 350 metro koadrotik beherako ur-geruza duen ontzi bakoitzean. Horrez gain, beste uztai bat jarriko da 150 metro koadroko edo zatikiko.

2. Salbamendu-uztaiek soka bat izango dute, eta gutxienez ontziaren gehieneko zabaleraren erdia gehi hiru metroko luzera izango du. Erabiltzaileentzat irisgarriak diren lekuetan jarriko dira, eta ahalik eta modurik simetrikoenean banatuko dira ontziaren inguruan.

3. Instalazio hauetan ez da salbamendu-uztairik jarri beharko: ontzi terapeutikoak, erlaxaziokoak eta errehabilitaziokoak, plisti-plasta ibiltzekoak eta diseinuagatik edo sakoneragatik itotzeko arriskurik ez dutenak.

19. artikulua. Uretako jolas-atrakzioetako materialak.

1. Jolas-atrakzioak (txirristak, irristagailuak, hidrotutuak, tranpolin malguak, palanka zurrunak, plataformak, jauzi-dorreak edo uretako beste edozein elementu) eraiki, diseinatu eta antolatzeko erabiltzen diren materialek une oro bermatuko dute erabiltzaileen segurtasuna.

Herdoilgaitzak eta leunak izango dira, eta ez dute izango erabiltzaileei lesioak eragin diezazkiekeen junturarik edo teilakatzerik; erabiltzaileen segurtasuna bermatu beharko dute beti.

Sartzeko eskailerek inklinazio neurritsua izango dute, mailak irristagaitzak izango dira, ertz bizirik gabeak, eta segurtasuneko eskudela izango dute.

2. Ur-geruzaren gainetik metro batetik gora irteten diren jauzi-dorreak erabilera horretarako soilik diren hobien gainean jarriko dira.

3. Ur-geruzaren gainetik metro bat baino gutxiago irteten diren jauzi-dorreek, tranpolinek, palankek edo plataformek eremu mugatu bat izango dute, eta bainulariei sartzen ez uzteko sistemez hornituta egongo dira.

4. Txirristak, irristagailuak, hidrotutuak eta antzeko elementuak jolas-ontzien eta erabilera anitzeko ontzien eremu mugatuetan kokatuko dira. Gainera, mota horretako instalazioetarako arau teknikoetan ezarritakoa beteko da. Edonola ere, fabrikatzaileak eta proiektugileak bermatu beharko dute uretako aparatuek ez dakartela arriskurik erabiltzaileentzat, haiek zuzen erabiliz gero.

5. Txirrista guztiek horretarako bakarrik izango den harrera-azalera bat izango dute, erabiltzaileek uretara iristerakoan beste batzuekin topo egin dezaten ekiditeko.

Harrera-eremutik ontziaren irteerara arteko ibilbidea ezingo da gurutzatu beste txirrista batzuen erabiltzaileen ibilbidearekin.

Ibilbide guztian zehar erabiltzaileen segurtasuna bermatzeko moduan diseinatuko dira txirristak. UNE-EN 1069-1:2017+A1:2020 eta UNE-EN 1069-2:2017 arauetan ezarritakoa beteko da (bi metroko edo gehiagoko altuera duten txirristei buruzko segurtasun-betekizunak eta jarraibideak dira).

6. Olatudun igerilekuetan, olatu-ganberen irteerako leihoak erresistentzia nahikoa duten barrote bertikalekin babestuko dira, haien artean gehienez 12 cm-ko tartea utzita.

Horrez gain, kortxo-ilara bat izan beharko dute, olatuak sortzen diren lekutik metro batera gutxienez.

Olatuak sortzeko gailuak larrialdietarako gelditze-sistema bat izango du, ur-jarduera hori etengabe zaintzeko lekuaren ondoan kokatua.

7. Obra-zuzendaritzako eta -amaierako ziurtagirien bidez justifikatuko da onartutako proiektuen arabera eraikitako jolas-atrakzioek proiektu horietan bermatutako segurtasun-baldintzak betetzen dituztela. Teknikari eskudunek sinatuta eta dagozkien elkargo profesionalek ikus-onetsita egon behar dute aipatutako agiriek. 

20. artikulua. Salbamendua eta sorospena.

1. Igerilekuek dekretu honen 21. artikuluan ezarritako bideetako edozein erabiliz egiaztatutako titulua duten sorosleak izan behar dituzte.

Hauek izango dira sorosleen eginkizunak: bainu-gunea kontrolatzea eta bainulariek eremu hori behar bezala erabiltzen dutela ziurtatzea, bainularien segurtasuna zaintzea, eta lehen sorospenetarako lokala erabiltzea eta mantentzea.

2. Soroslea izateko betebeharretik salbuetsita daude hauek:

a) Hidromasajerako edo erlaxaziorako ontzia edo ontziak bakarrik dituzten instalazioak.

b) Erabilera anitzeko ontziak dituzten igerilekuak, kirol-jardueretarako soilik den ordutegiaren barruan funtzionatzen badute.

c) Irakaskuntza-ontziak, jardunean dauden bitartean, baldin eta uretako instalazioetan aritzeko titulazio edo kualifikazio egokia duen igeriketako monitore bat badago.

d) Erabilera terapeutikoko igerilekuak.

e) 100 m² edo gutxiagoko ur-geruza duten igerilekuak, aterpetxe edo kanpinetan ez daudenak; 50 plaza baino gutxiagoko hotel-instalazioak; eta 50 etxebizitza baino gutxiagoko urbanizazioetako igerilekuak. Kasu horietan, ontzien inguruan babes-hesiak jarri beharko dira, itxitura- eta blokeo-sistemez hornituak, inor ustekabean uretara eror ez dadin. Gainera, hau dioen kartel bat jarri beharko da: “Igerileku honek ez dauka soroslerik/ Esta piscina no dispone de servicio de salvamento y socorrismo acuático”.

Igerilekuaren titularrak erantzukizunpeko adierazpen bat aurkeztuko dio agintaritza eskudunari, non jasota geratuko baita bere igerilekuak ez duela soroslerik izango eta betetzen dituela azpiatal honetan ezarritako baldintzak.

3. Erabilera publikoko igerilekuetan, hau izango da eskatuko den sorosle kopurua:

a) 100 eta 500 metro koadro arteko ur-geruza duten igerilekuek sorosle bat izango dute gutxienez.

b) 501 eta 1.000 metro koadro arteko ur-geruza duten igerilekuek gutxienez bi sorosle izango dituzte.

c) 1.000 metro koadrotik gorako ur-geruza duten igerilekuek sorosle bat gehiago izango dute 500 metro koadroko edo ur-geruzaren azaleraren frakzio bakoitzeko.

d) Olatudun igerilekuetan sorosle bat gehiago egongo da, aurreko azpiatalen arabera dagokion kopuruaz gain.

4. Ontzi bat baino gehiago dagoen instalazioetan, ur-geruzaren azalera guztiak batuko dira, plisti-plasta ibiltzeko ontzienak izan ezik, sorosle kopurua kalkulatzeko.

5. Ontzien arteko distantziak edo haien formak ez badu biderik ematen denak modu eraginkorrean zaintzeko, gutxienez sorosle bat egon beharko da ontzi bakoitzean.

6. Igerilekuko erabiltzaileek erraz identifikatzeko modukoa izan beharko du sorosleak; segurtasun-elementuak non dauden eta nola erabiltzen diren jakin behar du, eta igerilekuetan edo bainu-gunean egon behar du funtzionamendu-ordutegi osoan. Denbora horretan, ez du egingo eremu hori eta erabiltzaileak zaindu eta kontrolatzeaz bestelako jarduerarik.

7. Ur-parkeetako atrakzioetan, nahitaezkoa izango da laguntzako langileak edukitzea, parkearen tamainari eta dituen atrakzioei egokitutako kopuruan.

Haien eginkizun nagusia izango da atrakzioak behar bezala erabiltzen direla zaintzea. Horretarako, erabiltzaileei behar den informazioa emango diete instalazioetako erabilera-arauei eta debekuei buruz.

21. artikulua. Soroslearen prestakuntza.

Euskal Autonomia Erkidegoko igerilekuetan sorosle profesional modura aritzeko, bide hauetako edozein erabiliz lortutako egiaztagiria eduki beharko da:

a) Ekainaren 24ko 878/2011 Errege Dekretuak ezarritako salbamendu eta sorospeneko kirol-teknikariaren titulu ofiziala izatea.

b) Ekainaren 24ko 879/2011 Errege Dekretuak ezarritako salbamendu eta sorospeneko goi-mailako kirol-teknikariaren titulu ofiziala izatea.

c) Lanbide Heziketako erdi-mailako edo goi-mailako beste edozein titulu izatea, jarduera fisikoen eta kirol-jardueren lanbide-arlokoa, baldin eta curriculumean hauek sartzen badira: Konpetentzia Profesionalen Estandarren Katalogo Nazionaleko ur-instalazioetako sorospen-kualifikazioko konpetentzia-unitate guztiei lotutako prestakuntza-moduluak.

d) Jarduera Fisikoaren eta Kirolaren Zientzietako lizentzia edo gradua izatea, eta igerilekuetan edo ur-instalazioetan sorosle aritzeko egokitzapen-ikastaroa egin izana.

e) Maiatzaren 20ko 711/2011 Errege Dekretuak ezarritako ur-instalazioetako sorospeneko profesionaltasun-ziurtagiria (AFDP0109) izatea, edo gaindituta izatea ur-instalazioetako sorospeneko lanbide-kualifikazioko lau konpetentzia-unitateak (AFD096_2 kodea).

[bookmark: _Hlk232427756]f) Konpetentzia Profesionalen Estandarren Katalogo Nazionalean jasotako beste edozein titulu akademiko ofizial, profesionaltasun-ziurtagiri, lanbide-ziurtagiri edo lanbide-kualifikazio izatea, baldin eta, hura ezarri duen arauaren arabera, igerilekuetan edo ur-instalazioetan sorosle gisa jarduteko gaitzen badu.

g) Igerilekuetan eta ur-instalazioetan sorosle gisa jarduteko gaitzen duen beste edozein titulazio izatea, baldin eta gaikuntza hori etorri bada dagokion xedapenaren araubide iragankor baten garapenetik edo kirol-arloan eskumena duen administrazio-agintaritza batek emandako baliokidetasun-aitorpen edo -deklaraziotik.

22. artikulua. Lehen sorospenetarako lokala.

1. Sorospen-zerbitzua duten igerilekuak dauden instalazioetan, lehen sorospenetarako lokal bat egongo da. Lokalak botika-kutxa bat izango du, gutxienez elementu hauez hornitua: desinfektatzaile eta antiseptiko baimenduak, gaza esterilak, kotoi hidrofiloa, benda, esparatrapua, apositu itsasgarriak, guraizeak, pintzak eta erabili eta botatzeko eskularruak. Material hori aldizka berrikusiko da, eta berria jarriko da iraungitakoan edo erabili ahala.

2. Paramentu bertikaletako eta horizontaletako materialak iragazgaitzak izango dira, berme-zati angeluarrik gabekoak, eta erraz garbitu eta desinfektatzekoak. Zorua irristagaitza izango da eta hustuketa-sistemak izango ditu, putzuak ekiditeko.

3. Igerileku berrietan, igerilekua dagoen esparru berean egongo da lokal hori, eta zuzeneko sarbidea izango du bainu-gunera.

4. Nolanahi ere, aplikagarri izango da otsailaren 5eko 17/2019 Dekretuan xedatutakoa (Jendaurreko Ikuskizunen eta Jolas Jardueren Legea garatzeko Erregelamendua onartzen du dekretu horrek); eta, zehazki, VII. kapituluko 5. atala, osasun-zuzkidurei buruzkoa.

23. artikulua. Gorabeherak jakinaraztea.

1. Artikulu honetan araututako jakinarazpenaren ondorioetarako, gorabeheratzat hartuko dira Igerilekuen irizpide tekniko-sanitarioak ezartzen dituen irailaren 27ko 742/2013 Errege Dekretuaren V. eranskinaren 7. apartatuan jasotako egoerak.

Zehazki, era hauetakoak izan daitezke gorabeherak:

a) Itotzeak.
b) Heriotza eragin duten itotzeak.
c) Bizkarrezur-muineko lesioak.
d) Traumatismo kranioentzefalikoak.
e) Erredura larriak.
f) Elektrokuzioa.
g) Produktu kimikoek eragindako intoxikazioa.
h) Beste gorabehera batzuk (zehaztu gabe).

2. Titularrak behar diren gestioak egin beharko ditu gorabeheraren zergatiak argitzeko, eta neurri zuzentzaileak eta prebentziozkoak hartu beharko ditu, gorabehera antzeman bezain laster.

3. Titularrak gorabeheraren berri eman behar dio nahitaez Eusko Jaurlaritzari, eta hartutako neurri zuzentzaileak eta prebentziozkoak jakinarazi behar dizkio.

4. Jakinarazpenak bitarteko elektronikoen bidez egingo dira.

5. Agintaritzak osasun-arloan eskumena duen ministerioaren AQUATICUS informazio-sistemara bidaliko du informazio hori, jakinarazpena egin eta gehienez ere hilabeteko epean.


V. KAPITULUA

ERABILTZAILEENTZAKO INFORMAZIOA


24. artikulua. Informazioaren gutxieneko edukia.

1. Dekretu honen aplikazio-eremuan sartzen diren instalazio guztiek informazio hau jarri beharko dute, gutxienez, erabiltzaileen eskura, erraz iristeko eta ikusteko moduan:

a) Soroslerik dagoen ala ez, eta hurbilen dauden osasun- eta larrialdi-zentroen helbideak eta telefonoak.

b) Instalazioa erabiltzeko arauak, eta erabiltzaileen eskubideak eta betebeharrak.

c) Ura tratatzeko erabilitako substantzia kimikoak eta nahasteak. Gutxienez, instalazioan egiten den desinfekzio mota azalduko da, eta erabilitako substantziei eta nahasteei buruzko informazio zehatzagoa eskatzeko aukera emango da.

2. Erabilera publikoko instalazioetan (1. eta 2. motakoetan), aurreko apartatuan zerrendatutako edukiaz gain, informazio hau ere ikusgai jarriko da:

a) Egindako azken aldizkako kontrolaren emaitzak eta eguneroko neurketaren emaitzak, dagokion ontzia edo ur-jokoen multzoa adierazita eta lagina zein egun eta ordutan hartu den zehaztuta.

b) Osasunerako arriskua badago, I. edo II. eranskinetako ez-betetzeei buruzko informazioa, ezarritako neurri zuzentzaileak eta erabiltzaileentzako osasun-gomendioak.

c) Itotzeak, traumatismo kranioentzefalikoak eta bizkarrezur-muineko lesioak prebenitzeko informazioa. Estali gabeko instalazioen kasuan, eguzki-babesari buruzko informazioa ere emango da.

3. Nolanahi ere, aplikagarri izango da otsailaren 5eko 17/2019 Dekretuan xedatutakoa (Jendaurreko Ikuskizunen eta Jolas Jardueren Legea garatzeko Erregelamendua onartzen du dekretu horrek); eta, zehazki, III. kapitulua, informazio- eta publizitate-betebeharrari buruzkoa.

Baimendutako edukierak ikusgai jarri beharko dira establezimenduko kartelean, instalazioetarako sarbideetan eta ontzitik hurbil dagoen leku batean, erraz ikusteko moduan.


VI. KAPITULUA

KOMUNIKAZIOA, ERREGISTROA ETA ESKUMENEN ARAUBIDEA


25. artikulua. Irekitzeko, berrirekitzeko eta behin betiko ixteko araubidea.

1. Artikulu honetan ezartzen den irekitzeko, berrirekitzeko eta behin betiko ixteko araubideak erabilera publikoko instalazioak behartzen ditu (1. eta 2. motakoak); bai eta 3A motako erabilera pribatuko instalazioak ere, instalazioaren titular den jabeen erkidegoak 20 etxebizitza baino gehiago baditu.

2. Nahitaezko udal-lizentzia lortu ondoren eta instalazioa martxan jarri aurretik, titularrak horren berri eman beharko dio agintari eskudunari.

3. Instalazio bat bi astez baino gehiagoz itxita egon bada, denboraldiko instalazioa izateagatik edo ixtera behartu duen beste arrazoiren bategatik, titularrak berriro irekiko dela jakinarazi beharko du, ahal dela berriro irekitzeko aurreikusitako data baino 15 egun lehenago.

4. Instalazioa behin betiko ixten bada, titularrak horren berri eman beharko dio agintaritzari, gehienez ere hilabeteko epean, ixten den egunetik zenbatzen hasita.

5. Irekitzeko eta berrirekitzeko jakinarazpenak titularraren erantzukizunpeko adierazpenaren bidez egingo dira.

Administrazio Publikoen Administrazio Prozedura Erkidearen urriaren 1eko 39/2015 Legearen 69. artikuluarekin bat etorriz, erantzukizunpeko adierazpena aurkezteak jarduera egiteko ahalmena emango du, hargatik eragotzi gabe administrazio publikoek beren egiaztapen-, kontrol- eta ikuskapen-ahalmenak erabiltzea, dekretu honetan ezarritako eskumen-araubidearen arabera. Hala badagokio, administrazio publikoek bidezkoak diren kautela-neurriak edo zehapen-neurriak hartu ahal izango dituzte.

6. Erantzukizunpeko adierazpena bitarteko elektronikoen bidez egingo da, Euskal Autonomia Erkidegoko Administrazio Publikoaren egoitza elektronikoan eskura dagoen eredu normalizatua beteta.

26. artikulua. Euskal Autonomia Erkidegoko Igerilekuen eta Ur-jolasguneen Erregistroa.

[bookmark: _Hlk232426740]1. Euskal Autonomia Erkidegoko Igerilekuen eta Ur-jolasguneen Erregistroa sortzen da (EAEIUE). Euskal Autonomia Erkidegoko Administrazio Orokorrean osasun publikoaren arloko eskumenak dituen zuzendaritzari esleitzen zaizkio erregistro horren titulartasuna eta kudeaketa.

2. Erregistroa bakarra izango da Euskal Autonomia Erkidego osorako. Izaera publikoa eta informatzailea izango du, eta datu-base informatizatu gisa eratuko da.

3. Haren helburua izango da Euskal Autonomia Erkidegoko lurralde-eremuan dauden igerilekuak eta ur-jolasguneak kontrolatzeko tresna izatea.

4. Erregistroan inskribatuko dira erabilera publikoko instalazio guztiak (1. eta 2. motakoak) eta 3A motako erabilera pribatuko instalazioak, alegia, 20 etxebizitza baino gehiago dituzten jabeen erkidegoetakoak.

5. Instalazioa ireki izanaren jakinarazpena jaso ondoren egingo da inskripzioa. Erregistroan idatzoharra egiteari begira, instalazioaren titularra arduratuko da osasun-agintaritza eskudunari instalazioari buruzko datuak emateaz, 25. artikuluan ezarritako baldintzen arabera.

6. Igerilekuen eta Ur-jolasguneen Erregistroaren zuzendaritza titularrak instalazioak ireki, berrireki eta ixteari buruzko informazioa emango du, edo, hala badagokio, elkarreragingarritasuna erraztuko du erregistroaren eta ikuskizunen eta jolas-jardueren arloan eskumena duen Eusko Jaurlaritzako zuzendaritzaren artean.

27. artikulua. Informazioa bidaltzea.

1. Igerilekuen irizpide tekniko-sanitarioak ezartzen dituen irailaren 27ko 742/2013 Errege Dekretuaren 15. artikuluan xedatutakoa betez, 1. eta 2. motako erabilera publikoko instalazioen titularrek informazio hau helarazi beharko diote osasun-agintaritzari:

a) Aurreko urtean egindako laginketei buruzko informazioa, ontzika zehaztuta. Irailaren 27ko 742/2013 Errege Dekretuaren IV. eranskineko C atalean zerrendatutako datuak emango dira.

b) Instalazioan eta uraren tratamenduan izandako aldaketei buruzko informazioa, irailaren 27ko 742/2013 Errege Dekretuaren IV. eranskineko A eta B atalen edukiarekin bat etorriz.

2. Informazioa urte bakoitzeko martxoaren 30a baino lehen bidali beharko da. A eta B atalei buruzko informazioan aldaketarik izan ez bada, gutxienez bost urtean behin egingo da jakinarazpena.

3. Urte bakoitzeko apirilaren 30a baino lehen, osasun-agintaritzak osasun-arloko eskumena duen ministerioari bidaliko dio informazioa, SILOE informazio-sistemaren bidez.

28. artikulua. Eskumen-araubidea.

[bookmark: _Hlk231908023]1.- Euskal Autonomia Erkidegoko Administrazio Orokorrean osasun-arloko eskumena duen sailak hurrengo ataletan araututako gaien ondoriozko administrazio-ahalak eta -eginkizunak beteko ditu: 

a) II. kapitulua (4.-11. artikuluak), uraren eta airearen kalitateari buruzkoa.

b) IV. kapitulua (23. artikulua). Instalazioen titularrek jakinarazitako gorabeherak jasoko ditu, eta osasun-arloko ministerio eskudunari bidaliko dizkio, horretarako prestatutako informazio-sistemaren bidez.

c) V. kapitulua (24. artikulua). Informazio-betebeharra betetzen dela gainbegiratuko du, artikulu horren 1.c) eta 2. apartatuetan jasotako edukiei dagokienez.

d) VI. kapitulua, instalazioak irekitzeko, berrirekitzeko eta behin betiko ixteko araubideari buruzkoa (25. artikulua); Euskal Autonomia Erkidegoko Igerilekuen eta Ur-jolasguneen Erregistroa (26. artikulua); eta informazioa bidaltzea (27. artikulua).

2.- Euskal Autonomia Erkidegoko Administrazio Orokorrean segurtasunaren arloko eskumena duen sailak eta udalek hurrengo ataletan araututako gaien ondoriozko administrazio-ahalak eta -eginkizunak beteko dituzte, Jendaurreko Ikuskizunen eta Jolas Jardueren abenduaren 23ko 10/2015 Legean ezarritako eskumen-banaketaren arabera:

a) IV. kapitulua (13.-22. artikuluak), segurtasun- eta autobabes-neurriei buruzkoa. Toki-administrazioaren eskumenak alde batera utzi gabe, artikulu horietan xedatutakoa betetzen dela gainbegiratuko du, eta, betetzen ez bada, zuzenbidean bidezkoak diren neurriak hartuko ditu.

b) V. kapitulua (24. artikulua). Informazio-betebeharra betetzen dela gainbegiratuko du, artikulu horren 1 a) eta b) apartatuetan eta 3. apartatuan jasotako edukiei dagokienez.

3. 1. apartatuan zehaztutako eskumen-esparruaren barruan, Euskal Autonomia Erkidegoko Administrazio Orokorrean osasun publikoaren arloko eskumena duen zuzendaritzari dagozkio, autonomia-erkidegoko osasun-agintaritza den aldetik, eginkizun hauek:

a) Euskal Autonomia Erkidegoko Igerilekuen eta Ur-jolasguneen Erregistroaren titulartasuna eta kudeaketa gauzatzea. Besteak beste, instalazioak irekitzeko, berrirekitzeko eta ixteko jakinarazpenak jaso eta aztertuko ditu, eta dagozkion erregistro-inskripzioak eta -idatzoharrak egingo ditu.

b) Instalazioak kontrolatzeko eta ikuskatzeko ahala erabiltzea, eta dekretu hau aplikatzean bidezkoak diren neurri ablatorioak hartzea (barnean hartuta instalazioa ixtea, osorik edo zati batean, edo haren funtzionamendua etetea), betiere zehapenak ez badira, osasuna benetan babesten dela ziurtatzeko, baldin eta erabiltzaileen osasunerako berehalako arrisku larria badago edo arrisku horren arrazoizko susmoa badago.

c) Zehatzeko ahala erabiltzea, eta dagozkion zehapenak ezartzea arau-hauste astunak eta oso astunak egiteagatik; aurretik zehapen-prozedura izapidetuko da, aplikatu beharreko legeriaren arabera.

4. 2. apartatuan zehaztutako eskumen-esparruaren barruan, Euskal Autonomia Erkidegoko Administrazio Orokorrean ikuskizun publikoen arloko eskumena duen zuzendaritzari dagozkio eginkizun hauek:

a) Gaikuntza-titulua eman aurretik bere nahitaezko txostena jaso behar duten establezimenduak ikuskatzea eta kontrolatzea, honako arlo hauetan: 

1. Segurtasun- eta ebakuazio-baldintzak langileentzat, publikoarentzat eta erabiltzaileentzat.

2. Suteen kontrako eta jardueraren beraren gainerako arriskuen prebentzioa eta babesa; bai eta kanpoko laguntzaren irisgarritasuna errazteko aurreikusitako neurriak ere.

3. Instalazio elektrikoen eta klimatizazioko instalazioen baldintzak eta bermeak, instalazio horiei buruz informatzea edo ziurtatzea beste erakunde batzuen betebeharra eta eskumena ez den gaietan.

4. Autobabesari buruzko araudia betetzea.

5. Jarduerak dirauen bitartean jendaurreko ikuskizunen eta jolas-jardueren araudiak ezartzen dituen gainerako baldintzak betetzea.

b) Zehatzeko ahala erabiltzea Jendaurreko Ikuskizunen eta Jolas Jardueren abenduaren 23ko 10/2015 Legean tipifikatutako arau-hausteak egiten direnean, lege horren 62.2 artikuluan ezarritako eskumen-banaketaren arabera.

5. Toki-korporazioei dagokie Euskadiko Toki Erakundeei buruzko apirilaren 7ko 2/2016 Legeak esleitzen dizkien eginkizunak betetzea, Toki-araubidearen oinarriak arautzen dituen apirilaren 2ko 7/1985 Legearen arabera; bai eta Jendaurreko Ikuskizunen eta Jolas Jardueren abenduaren 23ko 10/2015 Legean ezarritako eginkizunak betetzea ere.

6. Aurreko apartatuetan xedatutakoaren arabera dekretu hau betearazteko eskumenak esleituta dituzten administrazio publikoek eta administrazio-organoek nork bere eskudantzien barruan jardungo dute, eskumen-banaketaren ordena errespetatuz, leialtasun instituzionalaren printzipioaren arabera eta erakundeen arteko lankidetza-betebeharra betez, araudia benetan betetzen dela bermatzeko.

Hala ere, zerbitzua ematean bikoiztasunik, efizientzia-gabeziarik edo gainjartzerik gerta ez dadin, legeetan jasota dauden elkarlan-, lankidetza- eta koordinazio-tresnak eta teknikak erabili ahal izango dituzte.

Nolanahi ere, elkarrekin lan egingo dute eta modu koordinatuan jardungo dute; eta, dekretu honetan aurreikusitako ondorio guztietarako, informazio garrantzitsua partekatuko dute instalazioen erabiltzaileen osasuna eta segurtasuna bermatzeko.


VII. KAPITULUA

IKUSKATZEA ETA ZEHAPEN-ARAUBIDEA


29. artikulua. Gainbegiratzea eta ikuskatzea.

1. Administrazio publikoei dagokie, bakoitzari bere eskumenen esparruan, instalazioak egiaztatzea, zaintzea eta ikuskatzea, dekretu honetan ezarritakoa betetzen dela bermatzeko.

2. Ikuskatzaileak behar bezala akreditatuta jardungo du; instalaziorako sarbide librea izango du, eta titularrari edo haren izenean agertzen denari eskatu ahal izango dio beharrezkoak diren datu, dokumentu edo egiaztagiri guztiak aurkezteko, instalazioen egoera ebaluatu eta zerbitzuek behar bezala funtzionatzen dutela egiaztatzeko. Titularra edo haren izenean agertzen den pertsona behartuta egongo da ikuskapenetan behar den laguntza ematera.

3. Ikuskapenean hautematen diren irregulartasunak ikuskapen-aktan jaso beharko dira, eta, ondorioz, kautela-neurriak hartu ahal izango dira. Horrez gain, administrazio-organo eskudunak zehapen-espedientea ireki ahal izango du.

30. artikulua. Kautela-neurriak.

Agintaritza eskudunek, nork bere eskumenen esparruan eta aplikatu beharreko araudian xedatutakoa betez, erabiltzaileen osasuna eta segurtasuna zaintzeko beharrezkoak eta egokiak diren kautela-neurriak hartu ahal izango dituzte, instalazioak ixtea eta jarduera etetea barne.

Kautela-neurriek ez dute zehapen-izaerarik izango. Neurri horiek hartzea ez da eragozpena izango zehapen-prozedura bat irekitzeko, legezkotasuna berrezartzeko beharrezkoak diren jarduketa guztiak egiteko edo jatorria egitate berberetan duten bestelako jarduketak egiteko.

31. artikulua. Titularraren erantzukizuna.

1. Euskal Autonomia Erkidegoko Igerilekuen eta Ur-jolasguneen Erregistroko datuen arabera instalazioaren titularra den pertsona fisikoa edo juridikoa arduratuko da instalazioa antolatzeaz eta zaintzeaz; eta bere erantzukizuna izango da, halaber, instalazioak behar bezala funtzionatzen duela eta osasungarritasun- eta segurtasun-baldintza egokietan mantentzen dela bermatzea.

2. Titularra izango da arau honetan ezarritakoa urratzeagatik arau-hauste administratibo diren ekintzen edo ez-egiteen erantzulea.

3. Kanpoko mantentze-zerbitzu bat egoteak ez du titularra salbuesten bere erantzukizunetik.

4. Titularrak agintaritza eskudunari eman beharko dio bere jarduerari buruz eskatzen dion informazio guztia, eta ikuskapen- eta kontrol-lanak erraztuko ditu.

[bookmark: _Hlk193716229]32. artikulua. Zehapen-araubidea.

Arau-haustetzat joko dira dekretu honetan ezarritakoa urratzen duten ekintzak eta ez-egiteak.

Zehapen-prozedura izapidetu ondoren, zehapena ezarri ahal izango zaie, Euskadiko Antolamendu Sanitarioaren ekainaren 26ko 8/1997 Legeak, Euskadiko Osasun Publikoaren azaroaren 30eko 13/2023 Legeak edo Jendaurreko Ikuskizunen eta Jolas Jardueren abenduaren 23ko 10/2015 Legeak ezarritako zehapen-araubidearen arabera, hargatik eragotzi gabe aplikatu beharreko osasun- edo segurtasun-arloko beste lege batzuetan xedatutakoa.

Zehapen-prozedura Euskal Administrazio Publikoen zehatzeko ahalari buruzko martxoaren 16ko 1/2023 Legearen arabera izapidetuko da.

Xedapen gehigarri bakarra. Instalazioetako kontsumo-debekuak.

Dekretu honen aplikazio-eremuan sartutako instalazioetan alkohola eta tabakoa kontsumitzeko debekuari dagokion guztian, Adikzioen eta Droga Mendekotasunen gaineko Arreta Integralari buruzko apirilaren 7ko 1/2016 Legea aplikatuko da.

Lehen xedapen iragankorra. Egokitzeko epea.

Dekretu hau indarrean jartzean bertan araututakoari egokitu behar zaizkion instalazioek sei hilabeteko epea izango dute horretarako, dekretua indarrean jartzen denetik hasita.

Bigarren xedapen iragankorra. Euskal Autonomia Erkidegoko Igerilekuen eta Ur-jolasguneen Erregistroan inskribatzea.

[bookmark: _Hlk232081760]Dekretu hau indarrean jartzean jardunean dauden igerileku eta ur-jolasgune guztiak ofizioz erregistroan inskribatuko ditu Osasun Publikoaren eta Adikzioen Zuzendaritzak, bere fitxategietan ageri diren datuen arabera.

Dekretu hau indarrean jartzean jardunean egonda ere igerilekuaren edo ur-jolasgunearen titularrak ez badu behar bezala jakinarazi instalazioak ireki direla, haiek erregistroan inskribatzeko eskatu beharko du, dekretu hau indarrean jarri eta hilabeteko epean. Horretarako, 25. artikuluan araututako erantzukizunpeko adierazpenaren inprimakia beteko du.

Xedapen indargabetzaile bakarra. Arauak indargabetzea.

Indargabetuta geratzen da 32/2003 Dekretua, otsailaren 18koa, erabilera kolektiboko igerilekuen araudi sanitarioa onartzen duena, bai eta dekretu honetan ezarritakoaren aurkakoak diren igerilekuen eta ur-jolasguneen arloko maila bereko edo beheragoko xedapen guztiak ere.

Azken xedapenetako lehenengoa. Erregelamenduzko garapena.

Osasun Saileko eta Segurtasun Saileko titularrei ahalmena ematen zaie dekretu honetan ezarritakoa aplikatzeko eta garatzeko behar diren xedapenak batera egin eta onartzeko, bai eta dekretuaren eranskinak aldatzeko ere, ezagutza zientifiko eta teknikoen aurrerapenen arabera.

Azken xedapenetako bigarrena. Indarrean jartzea.

Dekretu hau Euskal Herriko Agintaritzaren Aldizkarian argitaratu eta hurrengo egunean jarriko da indarrean.

	Vitoria-Gasteizen, 202x(e)ko                 aren      (e)(a)n.






I. ERANSKINA

Uraren kalitatearen parametro adierazleak


	URAREN KALITATEAREN PARAMETRO ADIERAZLEAK

	Parametroa
	Balio parametrikoa
	Unitateak
	Oharrak
	Ixteko baldintzak 

	Parametro fisiko-kimikoak:

	pHa
	7,2 – 8,0
	
	
	Balioak 6,0tik beherakoak edo 9,0tik gorakoak badira, ontzia edo ur-jokoen multzoa itxiko da, balioa normalizatu arte.

	
	
	
	
	

	Tenperatura
	24-30 ºC (1)

≤ 36 ºC hidromasajean
	ºC
	Ontzi klimatizatuetako uretan bakarrik
	Ontzi klimatizatuetan balioak 40 ºC-tik gorakoak badira, ontzia itxiko da balioa normalizatu arte.

	Gardentasuna
	Hondoko hustubidea ondo ikusteko moduan egotea.
	
	Ontzietako uretan.
	Hustubidea hondotik edo Secchiren diskotik bereizi ezin denean.

	REDOX potentziala
	250 eta 900 mV artean
	mV
	Desinfektatzaileak kloroa edo bromoa eta haien deribatuak ez direnean, ontzietako uretan neurtuko da.
	

	Eroankortasuna
	1000µS/cm-tik beherako gehikuntza betetzeko eta berritzeko urarekiko
	µS/cm
	Ontzietako uretan.
	

	Birzirkulaziorako denbora
	Kalitate-parametroak betetzeko behar den denbora, igerilekuaren espezifikazioen eta beharren arabera.
	(orduak)
	Igerilekuetako ur-kontagailuetan.
	

	Uhertasuna
	≤5
	UNF
	Ontzietako uretan bakarrik.
	Balioak 20 UNFtik gorakoak badira, ontzia itxiko da balioa normalizatu arte.

	Hondar-desinfektatzailea:

	Hondar-kloro askea

	0,5 – 2,0 Cl2

	mg/l
	Kloroa edo haren deribatuak desinfektatzaile gisa erabiltzen direnean kontrolatuko da.
	Detektatu ez bada edo balioa 5 mg/l-tik gorakoa bada, ontzia edo ur-jokoen multzoa itxiko da balioa normalizatu arte; instalazio estalien kasuan, gainera, airea sarriago berrituko da aipatutako balioa gainditzen denean.

	Hondar-kloro konbinatua

	≤0.6 Cl2
	mg/l
	Kloroa edo haren deribatuak desinfektatzaile gisa erabiltzen direnean kontrolatuko da.
	3 mg/l gaindituz gero, ontzia edo ur-jokoen multzoa itxiko da balioa normalizatu arte; igerileku estalien kasuan, gainera, airea sarriago berrituko da.

	
	
	
	
	

	Bromo totala

	2 - 5 mg/l Br2
	mg/l
	Bromoa desinfektatzaile gisa erabiltzen denean kontrolatuko da.
	Detektatu ez bada edo balioa 10 mg/l-tik gorakoa bada, ontzia itxiko da balioa normalizatu arte; instalazio estalien kasuan, gainera, airea sarriago berrituko da aipatutako balioa gainditzen denean.

	
	
	
	
	

	
	
	
	
	

	Azido isozianurikoa

	≤75
	mg/l
	Konposatu hori edo hura sortzen duten prestakinak erabiltzen direnean kontrolatuko da.
	150 mg/l gaindituz gero, ontzia edo ur-jokoen multzoa itxiko da, balioa normalizatu arte.

	
	
	
	
	

	
	
	
	
	

	Egonkortzailea duen kloroa
	Ikusi oin-oharra (2) eta “Azido isozianurikoa (mg/l edo ppm)” taula

	Beste desinfektatzaile batzuk
	
	
	Agintaritza eskudunak ezarritakoaren arabera.
	Agintaritza eskudunak ezarritakoaren arabera.

	Adierazle mikrobiologikoak

	Escherichia coli
	0
	UFC edo NMP
/100ml
	
	




Balio parametrikoa betetzen ez dela susmatuz edo egiaztatuz gero, ontzia itxiko da eta neurri zuzentzaileak hartuko dira bainularien osasunerako arriskurik egon ez dadin.

	Pseudomonas aeruginosa
	0
	UFC edo NMP
/100ml
	
	

	Legionella spp
	
Ez da detektatu edo <100
	UFC/l
	Aerosolizazioa duten ontzietan eta ur-jokoen multzoetan.
	

	Aerobioak
	100
	UFC/ml
	Aerosolizazioa duten ontzi klimatizatuetan edo Tº > =24ºC dutenetan.
	



(1)Salbuespen gisa, zenbait ontzitan (haurtxoen igeriketarakoak, kontraste-ontziak eta abar), uraren tenperatura ezarritako mugez bestelakoa izan daiteke.






II. ERANSKINA

Airearen kalitatearen parametro adierazleak instalazio estalietan

	AIREAREN KALITATEAREN PARAMETRO ADIERAZLEAK

	Parametroa
	Balio parametrikoa

	Hezetasun erlatiboa
	<65%

	
	

	Giro-tenperatura
	Igerileku klimatizatuak dauden lokaletako airearen tenperatura lehorrak ontziko uraren tenperatura gaindituko du 1 ºC eta 2 ºC artean, hidromasaje-ontzietan eta ontzi terapeutikoetan izan ezik.

	CO2
	Ontzi estalien esparruko airearen CO2-aren kontzentrazioa ezingo da izan kanpoko airearen CO2-aren 500 ppm baino handiagoa (bolumenean).







III. ERANSKINA

Kontrolak, parametroak eta gutxieneko laginketa-maiztasunak

	KONTROLAK
	PARAMETROAK
	GUTXIENEKO MAIZTASUNA
	KONTROLAK NON EGIN BEHAR DIREN

	HASIERAKOA
	URA
	Denak (I. eranskina) 
	Behin, 7.2 artikuluan adierazitakoaren arabera.
	Laborategian, laginak ontzian edo ur-jokoen multzoan hartu badira; autokontrol-programan identifikatutako lekuetan, eta instalazioko kontagailuetan.

	
	AIREA
	Denak (II. eranskina)
	Behin, 7.2 artikuluan adierazitakoaren arabera.
	In situ, instalazioaren esparruko laginketa-puntu adierazgarrietan (autokontrol-programan identifikatuta daude).

	ERRUTINAZKOA
	URA
	
pH-a, hondar-desinfektatzailea, uhertasuna, gardentasuna, tenperatura.
	Gutxienez egunean bitan, instalazioak jendearentzat ireki aurretik eta jende gehien dagoen unean.
	In situ, ontzi(ar)en edo ur-jokoen multzo(ar)en laginketa-puntu adierazgarrietan (autokontrol-programan identifikatuta daude).

	
	
	Arazketa-bolumena, berritze-bolumena eta uraren birzirkulaziorako denbora.
	Gutxienez egunean behin
Igerilekuen kasuan.
	Igerilekuetako kontagailuetan.

	
	AIREA
	Denak (II. eranskina)
	Gutxienez egunean bitan, instalazioak jendearentzat ireki aurretik eta jende gehien dagoen unean. 
	Esparruko laginketa-puntu adierazgarrietan (autokontrol-programan identifikatuta daude).

	ALDIZKAKOA
	URA
	Denak (I. eranskina)
	* Gutxienez hilean behin.
	Laborategian, laginak ontzian edo ur-jokoen multzoan hartu badira; autokontrol-programan identifikatutako lekuetan, eta instalazioko kontagailuetan.



* Titularrak aldizkako kontrolaren laginketa-maiztasuna murrizteko eskatu ahal izango dio agintaritza eskudunari, baldin eta, bi urtez autokontrola egin ostean, errutinazko eta aldizkako kontroletako balio guztiak bat etorri badira beti I. eta II. eranskinetan jasotako balio parametrikoekin.

